याज्ञवल्क्यस्मृतिः/आचाराध्यायः/भक्ष्याभक्ष्यप्रकरणम्
<table>		
		
<td><p>		
	अनर्चितं वृथामांसं केशकीटसमन्वितम्  ।शुक्तं पर्युषितोच्छिष्टं श्वस्पृष्टं पतितेक्षितम्  । । १.१६७  । ।	</p>
<td><p>		
	उदक्यास्पृष्टसंघुष्टं पर्यायान्नं च वर्जयेत् ।गोघ्रातं शकुनोच्छिष्टं पदा स्पृष्टं च कामतः   । । १.१६८  । ।	</p>
<td><p>		
	अन्नं पर्युषितं भोज्यं स्नेहाक्तं चिरसंस्थितम्  ।अस्नेहा अपि गोधूम यवगोरसविक्रियाः   । । १.१६९  । ।	</p>
<td><p>		
	संधिन्यनिर्दशावत्सा गोपयः परिवर्जयेत् ।औष्ट्रं ऐकशफं स्त्रैणं आरण्यकं अथाविकम्  । । १.१७०  । ।	</p>
<td><p>		
	देवतार्थं हविः शिग्रुं लोहितान्व्रश्चनांस्तथा   ।अनुपाकृतमांसानि विड्जानि कवकानि च   । । १.१७१  । ।	</p>
<td><p>		
	क्रव्यादपक्षिदात्यूह शुकप्रतुदटिट्टिभान्  ।सारसैकशफान्हंसान्सर्वांश्च ग्रामवासिनः   । । १.१७२  । ।	</p>
<td><p>		
	कोयष्टिप्लवचक्राह्व बलाकाबकविष्किरान्  ।वृथाकृसरसम्याव पायसापूपशष्कुलीः   । । १.१७३  । ।	</p>
<td><p>		
	कलविङ्कं सकाकोलं कुररं रज्जुदालकम्  ।जालपादान्खञ्जरीटानज्ञातांश्च मृगद्विजान्  । । १.१७४  । ।	</p>
<td><p>		
	चाषांश्च रक्तपादांश्च सौनं वल्लूरं एव च   ।मत्स्यांश्च कामतो जग्ध्वा सोपवासस्त्र्यहं वसेत् । । १.१७५  । ।	</p>
<td><p>		
	पलाण्डुं विड्वराहं च छत्राकं ग्रामकुक्कुटम्  ।लशुनं गृञ्जनं चैव जग्ध्वा चान्द्रायणं चरेत् । । १.१७६  । ।	</p>
<td><p>		
	भक्ष्याः पञ्चनखाः सेधागोधाकच्छपशल्लकाः   ।शशश्च मत्स्येष्वपि हि सिंहतुण्डकरोहिताः   । । १.१७७  । ।	</p>
<td><p>		
	तथा पाठीनराजीव सशल्काश्च द्विजातिभिः   ।अतः शृणुध्वं मांसस्य विधिं भक्षणवर्जने   । । १.१७८  । ।	</p>
<td><p>		
	प्राणात्यये तथा श्राद्धे प्रोक्षिते द्विजकाम्यया   ।देवान्पितॄन्समभ्यर्च्य खादन्मांसं न दोषभाक्  । । १.१७९  । ।	</p>
<td><p>		
	वसेत्स नरके घोरे दिनानि पशुरोमभिः   ।सम्मितानि दुराचारो यो हन्त्यविधिना पशून्  । । १.१८०  । ।	</p>
<td><p>		
	सर्वान्कामानवाप्नोति हयमेधफलं तथा   ।गृहेऽपि निवसन्विप्रो मुनिर्मांसविवर्जनात् । । १.१८१  । ।	</p>
</table>